《凶年民有弃子于江者诗以寄哀》
元代·刘崧

骨肉岂不亲，无食难为恩。抱子弃水中，哭声吐复吞。

母饥骨髓枯，儿饥眼眶出。终然两存难，何以共忧恤。

岁月不相贷，恩爱从此分。我死尚可忍，儿啼那复闻。

儿啼那复闻，江水流浩浩。不忍回视之，衔悲入秋草。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。